Dewan Negara Negeri Perak

Dewan Negara Negeri Perak yang ditubuhkan di bawah Undang-Undang Tubuh Kerajaan Negeri Perak dan Dewan Negara ini mempunyai peranan penting dalam melaksanakan proses pemilihan dan perlantikan Sultan atau Raja Pemerintah dan lain-lain gelaran dalam sistem hierarki. Dewan Negara ini tiada perkaitan dengan dewan perwakilan rakyat yang merupakan salah satu daripada dua dewan dalam Parlimen bagi negara Malaysia.

Objektif 
Objektif utama penubuhan Dewan Negara ini bagi membantu dan menasihatkan Raja Pemerintah dalam menjalankan tugas-tugas Baginda. Di antara tugas-tugas lain Dewan Negara ialah menasihatkan Raja Pemerintah di dalam perlantikan Bakal-bakal Sultan dan Raja-raja Bergelar.

Persidangan 
Persidangan Dewan Negara hanya boleh bersidang apabila dititah oleh Raja Pemerintah. Sekiranya Baginda tidak berangkat hadir, maka Bakal Sultan yang kanan akan mempengerusikan persidangan itu atau Orang Besar Negeri yang terlebih kanan sekiranya tidak ada sesiapa Bakal Sultan yang hadir.

Tetapi sekiranya persidangan Dewan Negara itu akan membincang pemilihan dan perlantikan seseorang Raja Pemerintah atau pemerintahan seorang Raja Pemerintah, atau lantikan Jemaah Pemangku Raja atau apa-apa perkara lain yang bersangkut paut dengan tubuh badan Raja Pemerintah atau persidangan itu menganggap adalah berfaedah Baginda tidak bersama, maka tidaklah boleh Baginda berangkat hadir dan mempengerusikan persidangan itu. Begitulah juga dengan Bakal-bakal Sultan atau Raja-raja Bergelar.

Keanggotaan 
Dewan Negara Perak dipengerusikan oleh Sultan Perak. Ia dianggotai oleh Raja Muda, Raja Di Hilir, empat Raja Bergelar, empat Orang Besar Empat, lapan Orang Besar Delapan dan dua belas orang tua-tua (seorang daripadanya dari bukan Melayu) yang dilantik oleh Sultan; berserta Menteri Besar dan Mufti Kerajaan Negeri sebagai ahli kerana jawatan.

Penjawat semasa 
Kemaskini pada 2 Oktober 2022

Pautan luar 

 Pejabat DYMM Sultan Perak

Lihat juga 

 Dewan Keadilan dan Undang Negeri Sembilan

Kerabat diraja Perak